Soektog na vermiste seun eindig tragiesArgieffoto ter illustrasie. Foto: Pixabay.com. Die seuntjie wat verlede week saam met vyf ander kinders deur ŉ rivier in die Mount Fletcher-gebied in die Oos-Kaap meegesleur is, se liggaam is Maandag gevind. Gemeenskapslede het gister die liggaam van Esona Ntsimbi (8) sowat 80 km van dié gebied gevind. Esona was die enigste van die ses slagoffers wat nog vermis was. Die liggame van die ander vyf kinders is reeds verlede week gevind. Kapt. Khaya Tonjeni, woordvoerder van die polisie, het aan Maroela Media gesê snuffelhonde het reeds op Sinekhaya Mfolozi, Sixolile Ndleleni, Boitumelo Lebenya, Hlalanathi Mbuleka en Masixole Molekoase se liggame afgekom. Tonjeni het gesê die kinders was op pad huis toe ná skool toe hulle die Freyistata-rivier probeer oorsteek het. Hulle is egter deur die water meegesleur. Soek-en-reddingswerkers van Mthatha en Elliot het onmiddellik saam met verskeie ander rolspelers gereageer en na die kinders begin soek. Dit is tóé dat snuffelhonde op die vyf ander se liggame afgekom het. Die soektog is sedertdien afgelas.